નેણુના પ્રશ્નથી મૂળજી પાછો અસ્સલ સ્થિતિમાં આવી ગયો. એની આંખો ખેતરમાં ફરી વળી. બોરડીના બે-ત્રણ ઘેરા આંખોમાં ટકરાયા. ટેરવામાં જાને બોરડીનો વાંકડિયો કાંટો ઘૂસી ગયા જેવું બળવા માંડ્યું. તેને થયું – ક્યાં એ ખેતર જેના પર બાપા શરત લગાવતા અને ક્યાં મોલથી ઊંચા ઊભેલા ઘાસને પોસતું આ ખેતર? તે અણદેખ્યું કરવા આંખો મીંચી છાસની તાંસળી ઘટઘટાવી ગયો. માગી આણેલી પાણી જેવી છાશ પીતાં એનાથી ફરી એક વાર નિસાસો મુકાઈ ગયો. તેણે હાથ ધોઈ નાખ્યા.